Ahvenanmaan itsenäisyyttä ajava Axel Jonsson: Suomi on pettänyt lupauksensa.

Skotlanti äänestää itsenäisyydestään torstaina. Viimeisimmät gallupit lupaavat tiukkaa tulosta.

Ahvenanmaalla on nykyisin laaja itsehallinto, muttei juurikaan talouspoliittista toimivaltaa.

Axel Jonsson on Ålands framtid -puolueen puheenjohtaja. Itsenäisyyttä kannattavalla puolueella on kolme paikkaa maakuntapäivillä.

Skotlannin ja Ahvenanmaan itsenäisyyttä kannattava suomenruotsalainen

Axel Jonsson

on matkalla Edinburghiin seuraamaan torstaina pidettävää itsenäistymisäänestystä.

- Ei minulla varsinaisesti mitään Suomea vastaan ole, mutta Suomi on pettänyt vuonna 1921 meille antamansa kielilupauksen, että saamme puhua vain ruotsia.

Jonssonin mukaan Ahvenanmaalla ei enää pärjää pelkällä ruotsilla, koska Suomen kielipolitiikka on mennyt niin huonoksi, että suomalaiset viranomaiset eivät enää osaa ruotsia.

- Jos sinulla on esimerkiksi firma, ja pitäisi asioida verottajan tai muiden viranomaisten kanssa, on se nykyisin täysin mahdotonta pelkällä ruotsin kielellä, Jonsson sanoo.

Hänen mukaansa ahvenanmaalaisilla on vaikeuksia asioida esimerkiksi poliisin tai terveysviranomaisten kanssa.

- Ajattele nyt, jos vaikkapa ruotsalainen joutuisi opettelemaan väkisin suomen kieltä, jotta kykenisi hoitamaan päivittäiset asiansa. Sellaista meidän arkemme nyt on, Jonsson kuvaa.

Ei Ruotsiin

Vaikka suurin osa ahvenanmaalaisista olisi halunnut vuonna 1921 liittyä Ruotsiin eikä Suomeen, Jonsson ei tätä halua. Hän haluaa itsenäisen Ahvenanmaan.

- Voisimme olla kuin San Marino. Euroopassa on paljon pieniä valtioita, jotka pärjäävät vallan mainiosti, miksei myös Ahvenanmaa.

Jonsson moittii Suomen yrityslakeja ja verotusta, jotka on tehty isoja suomalaisia firmoja silmällä pitäen.

- Meillä on paljon pienyrityksiä ja osaamista merikuljetuksissa. Suomen verolait eivät tue tällaista toimintaa. Haluaisimme notkeamman ja itsenäisen Ahvenanmaan, Jonsson sanoo.

Skotlanti esimerkkinä

Torstain itsenäistymisäänestystä paikan päällä seuraava Jonsson on innoissaan Skotlannin esimerkistä.

- Eurooppaa ei kehitetä sotimalla, vaan sillä, että annetaan itsenäisyyttä haluavien kansojen äänestää vapaasti.

Jonsson tapaa Skotlannissa myös muita eurooppalaisia poliitikkoja, jotka ajavat alueidensa itsenäisyyttä. Hän osallistuu Euroopan vapaan allianssin (EFA) kokoukseen.

Jonssonin mukaan Euroopan pitäisi olla niin kypsä, että se sallisi ihmisten vapauden ja demokratian.

- Kunnioitan sitäkin, jos skotlantilaiset päättävät pysyä kuningaskunnan yhteydessä. Pääasia on, että he saavat päättää itse, Jonsson sanoo.